સંસ્કાર તો માણસનું ભીતરનું શીલ કે ચરિત્ર છે જેમાં ક્યાંક રીતિરિવાજ આવતા નથી. રિવાજો માણસે ઊભા કરેલા છે જ્યારે સંસ્કાર એ માણસની ભીતર જીવતી એની માણસાઈ છે, એનો માનવધર્મ છે. આ માનવધર્મને રીતિરિવાજ કે વિધિવિધાન, કર્મકાંડ કે પૂજા, દીવા, ઉપવાસ કે યજ્ઞો સાથે સંબંધ નથી. મોટાભાગના લોકો એવું માને છે કે, મંદિર જવું, ઉપવાસ કરવા એ આપણી સંસ્કૃતિ છે. સાડી પહેરવી કે સલવાર કમીઝ પહેરવાં, માથે ઓઢવું, વડીલોને પગે લાગવું, ચાંદલા કરવા, બંગડી પહેરવી, મંગલસૂત્ર પહેરવું એ બધા રિવાજો છે, સંસ્કાર નહીં.